اليوم غي صونا عليا البورطابل مع الستة وأنا نفيق، خاصني نمشي نحل عوتاني ونترزق الله. خرجت من الكاشة بشوية باش منفيقش فاضمة، منعستش بزاف حيت الليل كامل و أنا كنحرث. الحياة الزوجية صعيبة وخصك تنجح فبزاف ديال الحوايج... فسوس راه ماشي أي واحد يمكن ليه يتزوج، راه إلا مكنتيش راجل وقاد على المرا والله لاعطاها لك باها، تكون راجل يعني خاص يكونو عندك قلاوي ديال النحاس: خصك تعرف كيفاش تصور الخبز و ماشي أي خبز، خاص يكون الخبز ديال الحلال لعرقتي عليه، خصك تعرف تربي الدراري باش يخرجو بنادم ومايشبهوش الحيوانات بحال هاد خشبيش ديال كازا،خصك تعيش المرا مزيان وما يخصها حتى شي حاجة، حيت إلا ماقديتيش على هادشي قودتيها، المرا غادي تخرج تحوى والدراري حتا هوما. خدمت تقريبا فالمغريب كامل عمرني شفت النفس لعند السواسة. ملي خرجت من سوس، اكتشفت بزاف ديال الحوايج, راه وخا نعياو نهضرو إيزاكارن مكيشبهوش لينا فحتى شي حاجة، الحياة ديالهوم فشكل: تصور فالدرب عندنا شحال من درية كتمشي تهز الرجلين فالبيران ديال كازا باش خواتاتها نعيم و عبد العالي يلقاو ميتكيفوا، شحال من وحدة مشات الإمارات باش يطلعوا فوقها موالين الرزة وجات هنا وطلعات دار تروازيطاج، شحال من وحدة كتمشي تخرج وكتجي كتعمر الطابلة ديال الغدا والعشا بالحوت الغالي والديسير و الراجل كياكل بلا مايسول منين جا هادشي، شحال ديال العائلات هنا عايشين غي بالكريدي: مول الحانوت كيسال، الكزار كيسال، الخضار كيسال، الفرماسيان كيسال كولشي كيسال... شحال من واحد ما بقاش كيدوز من قدام الحانوت ديالي حيت عندو كارني مازال مخلصوش ولا كنسالو شي حاجة. حنا السواسة ميقدرش إجينا النعاس وشي حد كيسال لينا شي حاجة، كيتسالك شي واحد غي ميا دريال مكاتهنى حتى كتردها ليه.... واحد الحاجة عوتاني هنا فكازا، الراجل مكيتيقش فخوه وما يقدرش يخليه فالدار مع مراتو حيت يقدر يطحنها ليه، راه حتى الدراري الصغار ميقدرش إخليهوم ليه وشحال من واحد هنا فكازا وحتى فسلا ضربو عمو ولا خالو. أنا كنت كنعقل الوالد كيوصي عمي باش يجيب ليه المدام من البلاد و ملي كيبغي يسافر كيخلي ليه الولاد و الحانوت وكولشي، هادشي مكاينش عند إيزاكارن وشحال من واحد قتل خوه هنا فكازا على ود عشرين ألف ريال.... هاد النفس مبقاتش وهادشي لعاودات ليا فاضمة نهار جات من البلاد. السواسة حتى هوما راه تخلطو مع إيزاكارن وزملوا وحتى هوما ولاو كيسرقوا وكيشرملوا وكيسرقوا... قالت ليا فاضمة راه فاش كانت فالتعاونية ديال أركان فولاد تايمة جا عندهوم شي قواد وقال ليهم شكون بغات فيكوم تخدم خدامة فالكورنيش فأكادير عند السواعدة راهوم كيخلصوا مزيان، كولشي ناض كيجري إلا فاضمة وصاحبتها زاينة... قالت ليا فاضمة راه فأكادير بكرها السواسة مابقاوش كيبغيو إهضرو بالشلحة حيت كيخافوا لايضحك عليهوم البراني و ملي كتمشي السوق تقدى، كتهضر مع مول الخضرة بالشلحة كيجاوبها بالعربية... الناس صافي نسات أصلها والاخلاق ديالها ومبقاتش النية. شحال من واحد غادي يقرى هادشي غادي يكول موحماد عنصري.لا أنا عندي بنادم بحال بحال وراه مع إيزاكارن باش كنصور طرف ديال الخبز، غي هو بغيت نكول ليكوم بلي السوسي تبدل بزاف ومبقاش كيما كان شحال هادي، مني أنا وجبد. 
يوميات موحماد مول الحانوت‎‎